觀諸公打馬詩
作者：朱翌
朝代：宋

paragraphs: 酒酣侑坐展博局，分曹並進角馬足。
過關驗齒出天衢，入關未掩繞日軸。
十驥并驅縱來往，一將折箠制起伏。
擊前疊後看騰驤，避塹守狹良局促。
緩時必若出門殿，妙處正須蟻封逐。
孫臏能令田忌勝，諸人徐賀塞翁福。
障泥在前解則行，杜蘅可采带宜速。
莫疑檀溪墜三丈，終使青雲成一蹴。
吾家款段乃如狗，敢上夷塗陪驥騄。
但能書與尾而五，未免以策數曰六。
歸歟秋滿華山陽，苘麥倍收連苜蓿。